1Abafarisayo n'Abasadukayo baija bamulenga. Bamugambira k'aboleka akabonero ka Ruhanga. 2Yesu abahorora ati, «Orwo litobera mugira muti, ‹Omukyo gurashemera orwo eiguru lyatukura.› 3Kandi bwankya muti, ‹Obwire nibwija kuchurumbana, kuba eiguru lyatukura mara lyatinisa.› Nimumanya kuleba eiguru mukabaasha omukyo, kyonkai timulikumanya kuleba okwo obukiro obu bwemire. 4Omuzarwa gubi ogu ogutaina bwesigwa nigwenda kubona akabonero. Kyonkai timulikwija kukolerwa kabonero; aka Yona niko, nikamara.» Aho abarugaho ayegenderabwe. 5Abegesibwa kababaire bagobire buseli, bashanga okwo bayebwa kwijaho n'omukate. 6Yesu abagambira ati, «Muramanya, mara mwekenge eitumbyo ly'Abafarisayo n'Abasadukayo.» 7Ekigambo ekyo bakifumoraho bonene bonkai bati, «Titwaleta mukate.» 8Yesu akashangwa namanya okwo bataleta mukate abagambira ati, «Inywe bantu abaina okwesiga kuke, kubaki nimugamba okwo mutaina mukate? 9Timwina kyomwaihiremu? Timulikwijuka mikate etanu eyaliisize abantu 5,000 n'entukuru ezo mwashombokize? 10Anga emikate mushanju eyaliisize abantu 4,000, n'entukuru ezo mwashombokize? 11Mwabulirwaki kumanya okwo naba ntalikugamba mukate? Mwekenge eitumbyo ly'Abafarisayo n'Abasadukayo.» 12Nirwo bashobokeirwe okwo atabagambiire itumbyo lya mukate, akaba abatatiire aha myegesheze y'Abafarisayo n'Abasadukayo. 13Orwo Yesu yagobire omu wilaya ya Kaisaria Filipi, abaza abegesibwabe ati, «Abantu nibagamba bati, Omwana w'Omuntu n'ohai?» 14Abegesibwa bamuhorora bati, «Abantu abandi nibagamba bati oli Yohana Omubatiza, abandi bati oli Eliya, abandi bati oli Yeremia anga omoiho omu barangi.» 15Yesu ababaza ati, «Isi inywe nimugamba muti inye ndi ohai?» 16Simoni Petero ahorora ati, «N'iwe Kirisito Omwana wa Ruhanga Asingire.» 17Aho Yesu amuhorora ati, «Oli muberwa, Simoni eya Yona! Eki tiwakishurulirwa muntu wena wena, shana wakishurulirwa Tata asingiire omw'iguru. 18Mara nkugambire, oli Petero, mara aha rwazi oru nditekaho enteko yange, kandi n'amani ga rufu tigaligisinga. 19Ndakuha enfunguruzo z'obukama bw'omw'iguru. Eky'olikakoma omu nsi kirakakomwaga n'omw'iguru; eky'olikakomorora omu omu nsi kirakakomororwaga omw'iguru.» 20Amara abegesibwabe abatanga muno kugambira omuntu okwo ali Kirisito. 21Kwema aho Yesu abanza kumanyisa abegesibwabe okwo alikuragirwa kugya Yerusalemu, abagurusi n'abakuhani bakuru n'abegesa b'Amateka kumushasa nibamutura ebintu bingi, bashube bamwite, kyonkai aha kiro kya kashatu ahimbuke. 22Petero yamuta aha rubaju yabanza kumurwanisa ati, «Mukama wange, Ruhanga alikasinga, nikikabure! Eki ahali iwe tikilikwija kuba.» 23Kyonkai Yesu ahinduka agambira Petero ati, «Ondugeho iwe Sitani! Iwe wagonza kuntanga, aha rw'okuba emitekelereze yawe ti ya Ruhanga, mitekelereze y'abantu.» 24Nikwo Yesu kugambira abegesibwabe ati, «K'omuntu yakwenda kumpondera ayeyange, ashuture omusarabagwe ampondere. 25Aligonza kuhungya oburorabwe bulimufera, kandi alyanga oburorabwe aha bwange ogwo alibwihura. 26Kuba omuntu nagasirwaki kulya ensi yona kyonkai kandi akaferwa oburorabwe? Anga omuntu aligiraki kuchungura oburorabwe? 27Manyasi Omwana w'Omuntu alija n'abamalaikabe omu kitinwa nk'ekya Ishe, arongore buli omoi aha rw'ebyo yakozire. 28Nimbagambira amazima, haliho abemeleire hanu aha abatalifa n'akake bataboine Mwana w'Omuntu naija ali Mukama.»
lug_Latn